Við stöndum vaktina í sumar - og Olís í dag Í dag munu sjálfboðaliðar Slysavarnafélagsins Landsbjargar standa vaktina á völdum ÓB og Olís stöðvum um land allt . Tilgangurinn er að afhenda ferðalöngum lítinn poka með fræðsluefni og örlitlum glaðningi og hvetja um leið til öruggra ferðalaga í sumar . Vaktin verður staðin frá kl. 16 - 20 eða svo lengi sem birgðir endast . Á sama tíma leggja fyrstu hópar sjálfboðaliða af stað til starfa á hálendisvakt björgunarsveita . Eins og fyrri ár munu fimm hópar verða næstu átta vikur á fjórum stöðum á hálendinu innlendum sem erlendum ferðamönnum til halds og trausts . Alls taka um tvö hundruð sjálfboðaliðar félagsins þátt í verkefninu og koma þeir úr hinum ýmsu björgunarsveitum og slysavarnadeildum félagsins . Olís mun bjóða viðskiptavinum sínum afslátt af eldsneyti svo það er um að gera að kíkja á einhverja af þessum ÓB eða Olís stöðvum : Norðlingaholti Reykjavík , Langatanga Mosfellsbæ , Tryggvabraut Akureyri , Borgarnesi , Hellu , Selfossi , Húsavík , Siglufirði , Stykkishólmi , ÓB Ísafirði , ÓB Blönduósi og ÓB Reykjanesbæ .